Որպես օրենք, խոսելիս մենք չենք նկատում մեր բանավոր խոսքի այդ լուրջ տարբերությունը գրավոր հայերենի համեմատ, չենք ենթադրում, որ շատ մեծ քանակով անհարկի օտարաբանու­թյուններ ենք գործածում ամեն օր, ամեն ժամ։ Իսկ երբ կարդում ենք մեր խոսած «սովորական» հայերենի սղագրությունը, հաճախ զարմանում ենք մեր չափազանց անփույթ, անկարգապահ բառօգտագործման վրա։ Երբ փորձենք բանավոր ասած միևնույն միտքը գրավոր արտահայտել, ապա օտարաբանությունները անհետանում են կամ նրանց քանակը խիստ պակասում է: